text: Сирийци учат английски в килийно училище - Haskovo.NET
  17:57, 03 яну 2014 г.
  Сирийското килийно училище по английски
  Сирийци от лагера в Харманли започнаха да учат английски език, за да придобият елементарни умения да комуникират в чужда страна. Преподавател им е 24-годишният Мохамед Саид, който е бил учител по езика на Шекспир в родна Сирия. По негов почин 50-тина желаещи се събрали в порутена стая от бившите казармени помещения, където насядали по пода и без обувки, сричат най-популярния език на света. Като в древните български килийни училища и тук накуп са ученици от различни възрасти, пол и ниво на подготовка. Някои поназнайват по няколко думи, други не разбират и бъкел. Но ентусиазъм не липсва. За да подобри условията на бежанското килийно училище, новият началник Йордан Малинов щял да осигури чинове за учениците. Те ще бъдат доставени в началото на следващата седмица.
  Занятията на бежанците започват от 9:00 часа и приключват в 17:30 часа. По план, те са разделени на четири възрастови групи, но не достигат учители за всички тях. Идеята дошла заради нерешения все още проблем с преводачите в бежанските центрове. Хората, които знаят арабски в България, се броят на пръсти, а сирийците, които владеят език, различен от българския са още по-малко.
  За организацията на училището помогнали доброволката Лидия Стайкова от Хасково и английската заселничка Джил.